РЕГЛАМЕНТ (ЕО) № 760/2009 НА КОМИСИЯТА
от 19 август 2009 година
за изменение на Регламент (ЕО) № 1741/2006 на Комисията за определяне на условията за предоставяне на специалното възстановяване при износ на обезкостено месо от възрастни мъжки животни от рода на едрия рогат добитък, поставени под режим митническо складиране преди износ
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 170 във връзка с член 4 от него,
като има предвид, че:
(1)
Регламент (ЕО) № 1741/2006 на Комисията (2) постановява, че обезкостеното месо от възрастни мъжки животни от рода на едрия рогат добитък, за което е приета декларация за влизане в склад, е предмет на физически проверки, свързани с представителен избор на поне 5 % от приетите декларации за влизане в склад.
(2)
С оглед на еднаквото третиране между операторите, които осъществяват износ по Регламент (ЕО) № 1741/2006 и тези, които осъществяват износ директно, следва да се гарантира, че количествата, изтеглени за провеждане на физически проверки, са взети предвид при изчислението на плащанията за възстановявания при износ.
(3)
Регламент (ЕО) № 612/2009 на Комисията от 7 юли 2009 година за установяване на общи подробни правила за прилагане на режима на възстановяванията при износ на земеделски продукти (3) вече постановява принципа, че количествата продукти, взети за проба като мостри по време на изпълняването на митническите формалности по износа и които не са върнати впоследствие, се считат за неизтеглени за целите на изчислението на плащанията за възстановявания при износ.
(4)
Поради това Регламент (ЕО) № 1741/2006 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
В член 10 от Регламент (ЕО) № 1741/2006 се добавя следният параграф 4:
„4. За целите на изчислението на плащанията за възстановявания при износ количествата продукти, взети за проба като мостри за физическата проверка, посочена в член 4, параграф 8 и невърнати впоследствие, се считат за неизтеглени от изнесеното количество.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 август 2009 година.